གང་ཟག་གཅིག་སངས་རྒྱས་ཀྱི་གོ་འཕང་ཐོབ་པ་ལ།ཐུན་མོང་ཐེག་པ་སྟེ་མདོ་ཕར་ཕྱིན་ཐེག་པའི་སྐབས་སུ་བསྐལ་བ་གྲངས་མེད་གསུམ་དང་།བདུན་དང་།གྲངས་མེད་སོ་བདུན་ནས་སངས་རྒྱས་ཀྱི་གོ་འཕང་ཐོབ་པར་གསུངས་པ་དང་།ཡང་མཐོང་ལམ་ཆོས་ཉིད་ཀྱི་བདེན་པ་མཐོང་རྗེས་འདོད་ན་ཞག་བདུན་གྱིས་སངས་རྒྱས་ཀྱི་གོ་འཕང་ཐོབ་པར་གསུངས་པ་སོགས་ཡོད་ལ།སྔགས་བླ་མེད་འོད་གསལ་རྫོགས་པ་ཆེན་པོའི་ལུགས་ལ་ཚེ་གཅིག་ལུས་གཅིག་གིས་སངས་རྒྱས་ཀྱི་གོ་འཕང་ཐོབ་པའི་གདམས་ངག་ཡོད་པས།མཚན་ལྡན་གྱི་བླ་མ་དང་འཕྲད་ནས་རིག་པ་ངོ་འཕྲོད་ཅིང་།རང་གིས་ཀྱང་བླ་མའི་བཀའ་བཞིན་གདམས་ངག་ཉམས་སུ་ལེན་ནུས་ན་ཚེ་ལུས་གཅིག་གིས་སངས་རྒྱས་ཀྱི་གོ་འཕང་ཐོབ་པ་ཡིན།འོན་ཀྱང་རང་རེ་རྣམས་དབང་པོ་དམན་པ་དང་།ཉམས་ལེན་གྱི་དུས་ཚོད་མང་པོ་མེད་པས།གལ་ཏེ་ཚེ་ལུས་གཅིག་གིས་སངས་རྒྱས་ཀྱི་གོ་འཕང་ཐོབ་མ་ཐུབ་ན་སྐྱེ་བ་རྗེས་མ་རྣམས་སུ་ཉམས་ལེན་གྱི་འཕྲོ་མཐུད་དགོས་པ་སྨྲོས་མེད་ཡིན།དེས་ན་སྐྱེ་བ་རྗེས་མར་ཉམས་ལེན་གྱི་འཕྲོ་ཇི་ལྟར་མཐུད་དགོས་སམ་ཞེ་ན།